Ebbw Vale
Store norske leksikon,Geografi,Verdens geografi,Europa,Storbritannia og Nord-Irlands geografi
Ebbw Vale er en by i Storbritannia, Wales, i fylket Monmouthshire, 32 kilometer nord for Cardiff. Selve byen hadde 8835 innbyggere ved folketellingen i 2011, og byområdet hadde 33 068 innbyggere.
Ebbw Vale utviklet seg først som et kullgruvesenter, og jern ble produsert her på slutten av det 18. århundre, deretter begynte produksjonen av stål. På sitt høyeste på 1930- og 1940-tallet var stålverkene i Ebbw Vale de største i Europa og produserte blant annet stål til Sydney Harbour Bridge, som åpnet i 1932. I 2002 stengte den siste fabrikken, og i dag drives verken gruver eller stålverk. I 2015 ble det gamle stålverket erstattet av sykehus, skoler og college.